Lufunjisho 21
Betele Ilumbulula Ka?
Betele ke jizhina ja Kihebelu jilumbulula’mba “Nzubo ya Lesa.” (Ntendekelo 28:17, 19, tubyambo twamunshi) Ke jizhina jayilamo bingi kutela maofweshi a Bakamonyi ba kwa Yehoba mwaya ntanda po batangijila ne kutundaika mwingilo wa kusapwila. Jibumba Jitangijila jiji pa ofweshi mukatampe wa ntanda yonse ku New York State, mu U.S.A, jo jitangijila mingilo ya pa maofweshi a misampi mu byalo byavula. Bonse bengijila pa musampi bebatela’mba kisemi kya Betele. Byonka bikala kisemi, nabo bakwatankana bingi, bengijila pamo, kujiila kajo pamo ne kufunjila Baibolo bonse pamo.—Salamo 133:1.
Betele ke kisemi kya bantu bepana. Pa muzhi wa Betele ponse paji banabalume ne banabakazhi bena Kilishitu bepana kuba kyaswa muchima wa Lesa bengila mingilo ya kutundaika Bufumu kimye kyonse. (Mateo 6:33) Kafwako ufola mali ne, bino bonsetu baji na mwakulaala mwawama kabiji bebanengezhezha kajo ne kwibapapo kajali ka kupotamo byo bakeba. Yense uji pa Betele uji na ko engijila, bamo mu maofweshi, bakwabo bateka, kabiji bakwabo bengijila mu kibamba mwakujiila. Bakwabo bengila mwingilo wa kupulinta nangwa wa kulenga mabuku, kuwamisha mu bibamba, kuchapa, kufiika bya kufikafika ne mingilotu ikwabo.
Paji mingilo yavula itundaika mwingilo wa kusapwila Bufumu. Mwingilo mukatampe pa Betele ke wakusampanya bukine bwa mu Baibolo ku bantu. Uno buloshuwa naye kyo bamunembejile. Bamunengezhe na lutangijilo lwa Jibumba Jitangijila, ne kumutuma pa kompyuta ku mabumba a bantuntuluzhi avula mwaya ntanda, panyuma ya bino bamupulinchile na minkinyi ingila bingi bukiji iji pa Betele mu byalo bimo, apa bino bamusampanya mu bipwilo kukila pa 110,000. Ba mu kisemi kya Betele bengila bingi na ngovu pa kuba’mba balenge mabuku a kutundaikilamo mwingilo wanema bingi wa kusapwila mambo awama.—Mako 13:10.
Bañanyi bengijila pa Betele kabiji balamwa byepi?
Ñanyi mwingilo wanema bingi ubena kukebewa kwingijiwa bukiji ye batundaika pa Betele?
run_Latn kmb_Latn bem_Latn bem_Latn bem_Latn lua_Latn lua_Latn